Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 400/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

ENHEDSDOKUMENT

»Bračko maslinovo ulje«

EU-nr.: PDO-HR-02599 — 18. marts 2020

BOB (X) BGB ( )

1. Betegnelse

»Bračko maslinovo ulje«

2. Medlemsstat eller tredjeland

Kroatien

3. Beskrivelse af landbrugsproduktet eller fødevaren

3.1. Produkttype

Kategori 1.5. Fedtstoffer (smør, margarine, olie m.m.)

3.2. Beskrivelse af produktet med betegnelsen i punkt 1

Ved markedsføringen skal olivenolien »Bračko maslinovo ulje« have følgende fysisk-kemiske og organoleptiske egenskaber:

— frie fedtsyrer: ≤ 0,6 %

— peroxidtal: ≤ 15 mEq O2/kg

— K270: ≤ 0,22

— totalt phenolindhold: > 300 mg/kg olie

— aroma af friske oliven, blade/græs (median for frugtagtig karakter: ≥ 3)

— smag af sunde og friske oliven med en bitterhed og skarphed, der har følgende intensitet: median for bitterhed: ≥ 3, median for skarphed: ≥ 3.

— »Bračko maslinovo ulje« skal være fri for organoleptiske fejl, og summen af medianerne for de positive organoleptiske egenskaber skal være ≥ 10.

3.3. Foder (kun for animalske produkter) og råvarer (kun for forarbejdede produkter)

»Bračko maslinovo ulje« fremstilles af den hjemmehørende olivensort Oblica, som skal udgøre mindst 80 % af indholdet. Andre sorter kan også anvendes, men de må ikke udgøre mere end 20 % af »Bračko maslinovo ulje«. Alle oliven, der anvendes til fremstilling af »Bračko maslinovo ulje«, skal stamme fra registrerede olivenlunde beliggende i det produktionsområde, der er omhandlet i punkt 4 i enhedsdokumentet.

Oliven af sorten Oblica tilhører gruppen af oliven med blandede egenskaber. Oliemængden i frugten varierer mellem 17 % og 22 %.

3.4. Specifikke etaper af produktionen, som skal finde sted i det afgrænsede geografiske område

Alle etaper af produktionen af »Bračko maslinovo ulje«:

1. dyrkning af oliven

2. høst og transport af oliven

3. forarbejdning af oliven til olie

4. lagring af oliven

skal finde sted i det geografiske område, der henvises til i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

»Bračko maslinovo ulje« markedsføres i emballage fremstillet af et inaktivt materiale, der er velegnet til olie: beholdere af mørkt glas, mørk plast, metal eller keramik foret med et materiale beregnet på kontakt med fødevarer, som foreskrevet i gældende lovgivning. Producenterne kan frit vælge det aftapningsanlæg, som de ud fra deres faglige skøn anser for at være det bedste.

»Bračko maslinovo ulje« er følsom over for ydre påvirkninger (lys, temperatur og luft), og derfor skal enhver faktor, som kunne have en negativ indvirkning på dens egenskaber inden emballeringen, undgås.

3.6. Særlige regler for mærkning af det produkt, den registrerede betegnelse henviser til

Ved markedsføringen af »Bračko maslinovo ulje« i enhver type emballage skal navnet »Bračko maslinovo ulje« fremstå tydeligere med hensyn til skriftstørrelse, -type og -farve (typografi) end nogen anden påskrift. Størrelsen på angivelsen af producenten må ikke overstige 70 % af størrelsen på produktbetegnelsen.

4. Kort angivelse af det geografiske områdes afgrænsning

»Bračko maslinovo ulje« må kun fremstilles på øen Brač. I administrativt øjemed hører øen Brač med til amtet Split-Dalmatien og omfatter byen Supetar og kommunerne Postira, Pučišća, Selca, Bol, Nerežišća, Milna og Sutivan. Den er adskilt fra fastlandet af Bračkanalen i nord, fra øen Šolta af Splitstrædet i vest og fra øen Hvar af Hvarkanalen i syd.

5. Tilknytning til det geografiske område

De specifikke kemiske og organoleptiske egenskaber ved »Bračko maslinovo ulje« påvirkes af en række faktorer, såsom de geologiske forhold og klimaforholdene på Brač, som er den højeste ø i Adriaterhavet, den kendsgerning, at den hjemmehørende sort Oblica er fremherskende og vokser godt i det afgrænsende produktionsområde, og de færdigheder, som olivendyrkerne på øen Brač har med hensyn til at dyrke oliventræer og forarbejde frugten til olie.

Brač er den højeste ø i Adriaterhavet (778 m) og har et samlet areal på 395 km2. Der er tre forskellige geomorfologiske områder på øen: Et lavereliggende kystbælte (med en højde på maks. 170 m), et centralt plateau (op til 400 m) og et højereliggende bjergområde. I henhold til Köppens klimaklassifikation hører Bračs kystbælte med til Csa-klimatypen, som er kendetegnet ved tørre, varme somre og korte, milde vintre, og som også er kendt som et olivendyrkningsklima. Gennemsnitstemperaturen ligger på 8-8,4 °C i januar og februar og på 25,4-25,7 °C i juli og august. Brač er beliggende i den mest solrige del af Adriaterhavet og har ca. 2 600 solskinstimer om året. Dette er gunstigt for dyrkningen af oliven, som kræver megen sol, navnlig i den periode, hvor frugten modner og akkumulerer olie. Den gennemsnitlige nedbørsmængde mellem juli og september er 18,7 mm i juli, 30,4 mm i august og 81,2 mm i september, hvilket øger andelen af totale phenolforbindelser, eftersom oliventræerne ikke får så meget vand, når frugten modner. Disse klimatiske faktorer — og ikke mindst den høje temperatur, UV-strålingen og den lave nedbørsmængde, der er typisk for øen Brač — medfører miljøstress, som fører til sekundær metabolisme i oliventræerne og giver de specifikke kemiske og organoleptiske egenskaber ved »Bračko maslinovo ulje«, der er beskrevet i punkt 3.2.

For at øge dyrkningsarealet mest muligt opdyrkede de lokale indbyggere de naturligt forekommende områder ved hjælp af rydning, gravning og gødskning. Etablering af terrasser har traditionelt været den primære måde at forme landskabet på for at skabe nye dyrkningsområder. Ved at grave i landskabet og bygge terrasser gjorde man produktionsarealet mindre, men jorden forblev frugtbar, og det blev muligt at opdyrke området. Jord, der opdyrkes på denne måde, egner sig bedst til olivendyrkning, og olivenlundene på øen Brač er beliggende på terrasser.

Der har været oliventræer på øen Brač i over 2 000 år. Da oliven historisk set har været den vigtigste afgrøde på øen Brač, er de blevet et symbol på øen, hvis vigtigste olivensort, Oblica, kaldes Bračka [oliven fra Brač] i verdenskataloget over olivensorter. Indbyggerne på Brač har tilpasset deres miljø til de behov, der er forbundet med olivendyrkning, og valgt Oblica som den bedste sort. Ved at plante og pode sorten på vilde oliventræer er det blevet den dominerende sort på øen, og den tegner sig for over 80 % af de oliven, der anvendes til at fremstille »Bračko maslinovo ulje«.

Sorten Oblica er valgt som den dominerende sort på øen Brač på grund af sin positive respons på miljøstress (høje temperaturer og vandknaphed), netop fordi sorten på disse betingelser øger andelen af totale phenolforbindelser, når frugten modner, hvilket giver »Bračko maslinovo ulje« sine typiske organoleptiske egenskaber.

Det særlige kendetegn ved »Bračko maslinovo ulje« er dens høje kvalitet. Fysisk-kemiske og organoleptiske analyser af »Bračko maslinovo ulje« viser, at det er en ekstra jomfruolivenolie med et lavt indhold af frie fedtsyrer (≤ 0,6 %) og et lavt peroxidtal, en aroma af friske oliven og blade/græs med en median for frugtagtig karakter på ≥ 3 og en afbalanceret bitterhed og skarphed med følgende værdier: median for bitterhed ≥ 3, median for skarphed ≥ 3. »Bračko maslinovo ulje« er fri for organoleptiske fejl, og summen af medianerne for de positive organoleptiske egenskaber er 10 eller derover.

Disse organoleptiske egenskaber ved »Bračko maslinovo ulje« er resultatet af det høje indhold af phenolforbindelser, som er naturlige antioxidanter, der har indflydelse på olivenoliens kvalitet og dens oxidative stabilitet. Andelen og sammensætningen af phenolforbindelser afhænger af agronomiske, klimatiske, jordbundsmæssige og teknologiske faktorer, såsom olivensorten, klimaforholdene, frugtens modenhedsgrad og fremstillingsprocessen. Det totale indhold af phenolforbindelser i »Bračko maslinovo ulje« overstiger 300 mg/kg olie.

De vigtigste menneskelige faktorer, der har indflydelse på de særlige kendetegn ved »Bračko maslinovo ulje«, er valget af høsttidspunkt, den måde, som olivenene transporteres og forarbejdes til olie på, og lagringsbetingelserne. Høsten på Brač starter sidst i september eller først i oktober, når olivenene bliver en lille smule mørkere, men stadig er faste og derfor er mere velegnede til at blive transporteret til oliemøllen. Når oliven høstes på dette modenhedsstadie, bliver olieudbyttet væsentligt mindre, men det sikrer den høje kvalitet af »Bračko maslinovo ulje«. Kombinationen af den korte tid, der går mellem høsten og forarbejdningen, den omhyggelige transport og den særlige olivenforarbejdningsproces, hvor olivenpastaens temperatur skal være under 27 °C, har en positiv indvirkning på de specifikke kemiske og organoleptiske egenskaber ved »Bračko maslinovo ulje«. Takket være den gode lagringspraksis bevarer olien disse egenskaber, indtil den sælges og fortæres. Undersøgelser har vist, at denne tilgang til olieproduktion giver »Bračko maslinovo ulje« sine særlige kendetegn, såsom et lavt indhold af frie fedtsyrer og et lavt peroxidtal, et højt indhold af totale phenolforbindelser, en afbalanceret bitterhed og skarphed og en markant frugtagtig karakter.

Den uafbrudte produktion af »Bračko maslinovo ulje« siden det 16. århundrede og den løbende finpudsning af landbrugsteknikkerne og teknologien til at forarbejde oliven til olie har givet olien sit omdømme, der afspejles i de mange priser for kvaliteten, som produktet har vundet tidligere og stadig vinder i dag.

Det kan konkluderes, at samspillet mellem det geografiske områdes ovennævnte særpræg og de menneskelige faktorer, der stammer fra dem, de genetiske egenskaber og tilpasningen af den dominerende olivensort Oblica til miljøforholdene har en afgørende indflydelse på de specifikke fysisk-kemiske og organoleptiske egenskaber ved »Bračko maslinovo ulje«.

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/SPECIFIKACIJA_BRACKO_MASLINOVO_ULJE.pdf

(1) EUT L 343 af 14.12.2012, s. 1.